Shalom!
Tere tulemast vaatama saadet "Avastades Piiblit - Baruch Korman",
mille tuum on seotud mõttega "Sa pead armastama Iisraeli!"
Loodetavasti olete meiega selle pooltunni,
kus dr. Baruch, tõlgendab oma õpetustes Piiblit.
Dr. Baruch on vanemõppejõud Iisraeli Zera Avrahami Instituudis.
Kuigi kõik sealsed kursused on heebreakeelsed,
õpetab dr. Baruch siinses saates inglise keeles.
Saamaks rohkem me töö kohta teada,
külastage me kodulehekülge: www.loveisrael.org
Nüüd aga dr. Baruch ja tänane piiblitund.
Me kõik teame laulu: "Kord olin kadunud, nüüd leitud ma."
Ainuüksi leitud olemisest aga ei piisa.
On oluline, et sind leitaks eest ustavana.
See aga on ainsa viisina võimalik läbi prohvetliku tõe mõistmise.
Nii oleme ka näinud,
kuidas Johannes õpetab meile läbi kogu Ilmutuse raamatu
seda prohvetlikku tõde.
Oleme jõudnud omadega Ilmutuse raamatu 17. peatükini,
mistõttu avage see oma Piiblites.
Paljud ütlevad, et Ilmutuse raamatut on raske mõista.
Üheks selle põhjuseks on
seal ikka ja jälle esile kerkivad väljendid.
Väljendid, mis võivad olla köitvad ja põnevad me jaoks
nagu näiteks metsaline, hoor või draakon.
Me peame aga mõistma,
et neil väljenditel on Ilmutuse raamatus
oma väga kindel tähendus.
Ilmutuse 17. peatükk annab oma parima,
et aidata meil mõista neid väljendeid.
Nii et vaatame alustuseks Ilmutuse 17:1:
"Üks seitsmest inglist, neist, kellel oli seitse kaussi"
Oleme eelnevalt näinud,
et need kausid kätkesid endas Jumala viha ja raevu.
Nii tuli üks neist inglitest, kes oli seotud Jumala vihaga,
Johannese juurde ja ütles talle:
Tule, ma näitan sulle selle suure hoora karistamist"
Siin on esimene väljend, mida peame mõistma.
Oleme sellest varem põgusalt maininud,
aga räägime täna täpsemalt, mida see "hoor" endast kujutab.
Tegu pole mõne konkreetse naisega, vaid see on pigem prohvetlik kõneviis.
Rääkides hooramisest ja hoorast,
käib jutt nii abielurikkumisest kui ebajumalateenistusest -
usust, mis ei joondu Piibli tõdedega.
Seega peame siinse kirjakoha juures mõistma,
et siin mainitud metsaline tähendab üht impeeriumit
ja selle impeeriumi ning hoora vahel on oma seos.
Nii tahan, et näeksite, kuidas see, mis tõmbab inimesi
järgima selle impeeriumi seadusi, omadusi ja teid
ja tekitab soovi olla osa sellest,
on see ebajumalaid kummardav usund.
Usund, mis on võrdeline hooramisega ehk mis ülendab lihalikku loomust,
õhutades tegema kõike, mida teha tahame.
See aga seab inimese kontrollima seda usundit.
Nii pole tegu õige piibelliku usundiga,
mis ootab meilt alistumist, tõelise autoriteedi tunnustamist
ja kõige selle tegemist, millest Piibel räägib.
Siin aga, selle "hooramise" kaudu,
teeb igaüks seda, mida ise õigeks peab
ja sellest saabki igaühe oma usund.
Vaadake, mida 1. salmi lõpus on öeldud.
Seda, et see hoor "istub suurte vete ääres".
Mida need "suured veed" tähendavad?
Suurt vee hulka?
Ei.
Need "suured veed" viitavad hoopis suurele rahvahulgale.
Kuna see hoor istub suurte vete ääres,
valitseb ta ka kogu ilmamaa üle.
Oleme juba näinud,
kuidas selle impeeriumi usund ehk antikristuse usund
saab valitsema üle kogu maailma.
Vaatame edasi 2. salmi.
"...kellega on hooranud ilmamaa kuningad
ning kelle hooruse veinist on joobnud need, kes elavad ilmamaal!”
Peatume siin hetkeks.
Oleme mitmeid kordi näinud Ilmutuse raamatus väljendit:
"Need, kes elavad ilmamaal",
aga ka väljendit: "Need, kes elavad taevas".
Olen maininud mitmeid kordi, et need, kes elavad ilmamaal,
on need, kes on allutanud end maisele mõtteviisile ja standarditele;
need, kes järgivad oma lihahimusid.
Näeme siin, et need inimesed on joobunud selle hooruse veinist
ehk nad on kontrolli alt väljas
ja nad ei ela Kõikväelise Jumala standardite ja parameetrite järgi.
"...kelle hooruse veinist on joobnud need, kes elavad ilmamaal!”
Johannes on liitnud siin me õigeks arusaamiseks kokku
metsalise ja tema impeeriumi põhiomaduse,
milleks on hooramine ehk ka ebajumalateenistus.
Vaatame edasi 3. salmi, kus Johannes ütleb:
"Ja ta viis mu vaimus kõrbe."
Siin on järgmine väljend - kõrb.
Minnes tagasi käsuseaduse ehk Toora juurde,
me näeme seal, et kõrb tähistab neid inimesi,
kes on muutnud end täiesti sõltuvaks Jumalast.
Me ju mäletame, kuidas Jumal juhtis iisraellased kõrbe,
et õpetada neid sõltuma Temast, usaldama Teda
ja elama koos Temaga.
Nii sai Johannes siin selge ilmutuse ja info lõpuaegade kohta;
selle kohta, mis juhtub nende 7 aasta lõppedes.
Ta sai selle ilmutuse,
sest Jumala Vaim juhtis teda olema sõltuv Jumalast.
Las ma öelda, miks see on tark nõu ka meie jaoks.
Alles siis, kui oleme valmis võtma vastu mõne vaimuliku tõe
ja rakendama seda ka oma ellu,
olles kõiges täielikult sõltuv Jumalast.
Kui Jumal ei valgustaks meile neid sõnu siin, Piiblis
ega oleks me õpetaja,
ei oskaks me neid ka õigesti tõlgendada.
Kui me aga ei oska neid õigesti tõlgendada,
ei oska me neid ka õigesti järgida ja nii ei leitaks meid ka ustavatena.
Ilmutuse 17:3: "Ja ta viis mu vaimus kõrbe.
Ja ma nägin naist istuvat erepunase metsalise seljas"
Olen juba rääkinud sellest, et see metsaline viitab impeeriumile,
mis on oma loomuselt hoorav ehk mitte õige usund.
Tegu on eluviisiga, mis on vastuolus Jumala seaduste- ja põhimõtetega
ja mis iseloomustab lõpuaegadel seda kurjuse impeeriumi.
Nii et Johannes nägi "naist istuvat erepunase metsalise seljas"
Paljud piibliõpetlased usuvad, et see erepunane viitab patususele,
mida on tegelikult näha ka järgmisest lõigust,
kus on öeldud, et see metsaline "oli täis jumalateotuse nimesid".
Oleme näinud Piiblist, et nimi peegeldab ühtpidi identiteeti,
aga mis veelgi olulisem - see peegeldab kellegi loomust.
Nii on selle metsalise loomuses jumalateotus.
Ehk tema loomus ja igatsus on tegutseda Jumala loomuse vastu.
Kui rääkida sellest, kuhu Ilmutuse raamat sihib...
Oleme hetkel selle 17. peatüki juures,
jõudes loetud nädalate pärast Ilmutuse 20. peatükini,
mis räägib tuhandeaastasest rahuriigist.
Uurides põhjalikumalt tuhandeaastase rahuriigi teemat,
näeksime, et seal valitseb põhiasjana Jumala seadus - Toora.
Toora aga peegeldab Jumala loomust.
Éhk teisisõnu - kui Jumal saaks inimeseks -
mida Ta muide ka sai,
elaks see inimene sõnakuulelikult Tema seadustele.
Mida see tähendab? Ta ei teeks pattu.
See on selle rahuriigi omadus - seal valitseb õigus ja rahu.
Mida aga rahu endast kujutab?
Jumala tahte ja sõna täitumist.
Nii me näeme siin 3. salmis,
et see metsaline oli täis jumalateotuse nimesid
ja tal oli seitse pead ja kümme sarve.
Kõik need kirjeldused
aitavad meil paremini seda metsalist mõista.
Paljud arvavad, et see metsaline ilmutab end esimest korda
alles lõpuaegadel,
kuid see ei vasta tõele.
Näeme juba Ilmutuse 13. peatükis, et selles metsalises pole midagi uut.
Seal pole tegu ta esmase ilmumisega maailma ees.
Näeme täiesti vaieldamatul moel,
et see metsaline on ilmutanud end juba varasemalt kuuel korral.
Kuid vaatame veel, mida siin öeldakse.
"...kellel oli seitse pead ja kümme sarve."
Näeme peagi, et need kümme sarve on seotud kümne kuningriigiga.
Nii et tegu on tohutult suure impeeriumiga,
mis koosneb kümnest kuningriigist
ja neist lähtuvalt siis ka kümnest kuningast.
Ilmutuse 17:4: "Naine oli riietatud purpurpunasesse"
Purpurpunane viitab kuninglikule staatusele
ehk siis see kuningriik esitleb end kui millegi kuninglikuna
ja seda taevases mõttes,
andes mõista, et tegu on millegi üleloomulikuga
ja millegagi, mis pole sellest maailmast,
mistõttu kõik peaks kui alluma sellele.
Ilmutuse 17:4: "Naine oli riietatud purpurpunasesse ja erepunasesse
ning ehitud kulla ja kalliskivide ja pärlitega,
ta käes oli kuldkarikas"
Mida karikas sümboliseerib?
Piibli mõistes millegi tarbimist.
Seega, mida see naine tarbib?
Mäletate mõtet, et see, mida tarbime, selle sarnaseks ka saame?
Nii on sel naisel käes kuldkarikas,
mis näeb hea, väärtuslik ja oluline välja.
Häda aga on selles, et tegu on pettuse karikaga.
Miks ma nii ütlen?
Loeme edasi.
See oli täis jäledusi, hoorust ja saasta.
Mida Piibel püüab siin teha, on järgmine -
see püüab anda meile teada, et selle usundi tulemuseks...
Mäletate, oleme öelnud,
et siin mainitud hoorus võrdub ebajumala teenistusega,
mis omakorda võrdub metsalise- ja impeeriumiga.
Oleme näinud, et see näeb väliselt hea välja.
See on inimeste silmis ihaldatav ja kallis.
Kui aga vaadata seda usundit lähemalt,
siis me näeme, et see on täis jäledust.
"Jäledus" on üks väga kange sõna,
mis tähendab konfliktis olekut pühadusega;
see tähendab Jumala tahte vastasust.
See on miski, mis on jõle ja vastik Jumala jaoks.
Ühtlasi on siin öeldud, et see on täis saasta.
Vaatame edasi Ilmutuse 17:5:
"...ning ta otsaette oli kirjutatud nimi,
saladus:
Suur Paabel, hoorade ja ilmamaa jäleduste ema!"
Peatume siin hetkeks.
Sageli, kui kuuldakse Paabeli nime, tahetakse joosta sinna paika
ehk tänapäeva Iraaki.
Probleem aga on selles,
et Johannes - heebrea keeles YôÉhānān,
lähtus piibellikust vaatenurgast.
Kui Vanas Testamendis kasutatakse prohvetlikust vaatenurgast
nime Paabel,
siis vahel see pole mitte seotud Paabeli füüsilise asukohaga,
vaid hoopis teise mõistega,
milleks on pagendus ja selle tagajärjed.
Nii et kui Pühakirja algne kuulajaskond
oleks kuulnud Suurest Paabelist,
oleks nad mõelnud kõigele pagendusega kaasnevale -
valule, kannatusele jne.
Paabel sümboliseerib kohtumõistmist.
Seega see, kuhu praeguse Ilmutuse raamatu järjega liigume,
on seotud Jumala kohtumõistmise ja kõikeneelava vihaga,
mis saavad valatud välja selle impeerumi üle.
Seetõttu seda nimetataksegi Suureks Paabeliks -
hoorade ja ilmamaa jäleduste emaks.
Vaatame edasi Ilmutuse 17:6, kus Johannes näeb endiselt nägemust
Ta vaatab selle naise peale,
kes oli "joobnud pühade verest ja Jeesuse tunnistajate verest."
Me näeme siin kahte olulist piibellikku tõde.
Esiteks verd, mille kohta on erinevaid tõlgendusi ja arusaamu.
Üks on seotud surmaga.
See, mis hoiab seda impeeriumit käigus
ja juhib selle samas kontrolli alt välja,
on selle piiramatu janu usklike vere järele.
Nende järele, kes on elanud Jumala loomuse järele.
Mis defineerib Jumala loomust?
Kõik see, mis tunnistab Jeesusest.
Tahan, et näeksite siin ühte seost.
Piibel liidab ühte need, kes on pühad ja elavad püha elu
ja kes annavad oma eluga üht tunnistust.
Nad ei kuuluta vaid oma sõnadega: "Ma usun Jeesust!",
vaid nende elu ja käitumine ka peegeldab Jeesust.
Johannes ütleb 6. salmi lõpus:
"Ma imestasin väga teda (st seda impeeriumi) nähes."
Oleme juba põgusalt rääkinud sellest impeeriumist,
aga peame mõistma seda palju põhjalikumalt.
Küsimus pole vaid selle olemuses, aga ka selles,
kuidas see on ilmutanud end minevikus
ja kuidas see saab ilmutama end tulevikus.
Vaatame edasi Ilmutuse 17:7:
"Ingel ütles mulle: Mispärast sa imestad?
Mina ütlen sulle saladuse naise ja metsalise kohta, kes teda kannab
ja kellel on seitse pead ja kümme sarve."
Milleks Johannes siin valmistub?
Ta on valmis edastama meile
paremat arusaamist sellest metsalisest ehk impeeriumist,
juhtides me tähelepanu hoorale,
aga ka seitsmele peale ja kümnele sarvele,
millest peame omama õiget arusaamist.
Ilmutuse 17:8:
"Metsaline, keda sa nägid, oli ning teda ei ole enam"
Me näeme selle põhjal,
et sel metsalisel on kalduvus tõusta esile teatud ajahetkel
ja siis jälle kaduda.
Vaatame veelkorra, mida 8. salmi keskpaik ütleb:
"Metsaline, keda sa nägid, oli ning teda ei ole enam
ning ta tuleb üles sügavikust"
See tähendab saatanlikku mõjujõudu selle taga.
Nii et ta oli ja siis enam pole ja siis ta on kusagil tulevikus.
Mida see tähendab?
Seda, et ta saab olema lõpuaegadel.
"Ta tuleb üles sügavikust ja läheb hukatusse."
See, mida siin näeme, on kui üks õnnistus meile.
Jumal ütleb, et kuigi see metsaline tõuseb aegade lõpus veel võimule,
kasvades oma rikkuses ja mõjujõus üle kogu maailma,
nähes väliselt välja väga edukas ja luksuslik,
täis edu ja võimu.
Kuid tõustes üles sügavikust, läheb ta mingi hetk siiski hukatusse.
"Ja need, kes elavad ilmamaal,
kelle nimesid ei ole maailma rajamisest saadik
kirjutatud eluraamatusse,
imestavad, kui näevad metsalist, kes oli ja keda ei ole enam"
Kui hoolikalt jälgida, siis näeme, et Johannes mainib kolmel korral,
et see metsaline oli, siis enam pole ja siis saab jälle olema.
Tegu on saatanliku olemusega, mis lõpuks hävitatakse.
Ainus lootus aga olla võidukas selle metsalise üle
ja mitte olla osaline sellest võltsimpeeriumist,
on see, kui te nimed on kirjutatud Talle eluraamatusse.
Peatume siin hetkeks, keskendudes sellele eluraamatule.
Vaadates elu Piibli prohvetlikust vaatenurgast,
näeme me seal elu ja Jumalariigi vahelist seost.
Mida ma selle all silmas pean?
Seda, et vaid siis, kui me peegeldame Jumalariigi olemust,
elame me ka elu, mis on pühitsetud
ja mida meid on tuginedes me päästele
eraldatud elama.
Tegu on eluga,
mida Jeesuse valatud veri võimaldab meil läbi lunastuse elada.
Nii et elu on võrdeline lunastusega
ja lunastus on see, mille kaudu meist saab Jumalariigi rahvas,
selle asemel, et olla osa hävingusse minevast maailmast.
Ilmutuse 17:9 on aga miski, kust leiame midagi olulist.
9. salm annab meile
kõige selgema pildi sellest impeeriumist
ja vahendid, mille abil seda mõista.
Vaatame Ilmutuse 17:9:
"Siin olgu mõistust, millel on tarkust"
Me näeme siin, et selleks, et asjadest õigesti aru saada,
peab meil olema tarkust,
mis annab meile arusaamise
ja võime tunda ära see kurjuse impeerium.
"...need seitse pead on seitse mäge"
Me peame olema väga ettevaatlikud.
Te olete enamus ajast kuulnud tõenäoliselt seda,
et need seitse mäge on seitsme mäega linn Rooma.
Nõnda nagu on inimesi, kes tahavad tormata Paabelisse,
nõnda on ka neid, kes tahavad tormata Rooma
või veelgi täpsemalt - Vatikani.
Kuid isegi, et Vatikan ja kõik teised usundid,
mis ei lähtu Piiblist,
võtavad selle impeeriumi vastu,
peame me nägema seda teemat ühel laiemal moel.
Me ei saa lihtsalt niisama tõmmata võrdusmärki
selle impeeriumi ja katoliikluse vahele.
See oleks Piiblis kirjutatu põhjal täiesti mittekohane.
Miks ma nii ütlen?
Vaatame uuesti Ilmutuse 17:9,
kus me näeme, et sel metsalisel ehk impeeriumil
on seitse pead, mis tähistavad seitset ajajärku.
Miks ma nii ütlen?
Sest seal räägitakse ka seitsmest mäest.
Piibli mõistes tähistab mägi valitsemise positsiooni või kuningriiki.
Ehk see metsaline, kes oli ja siis enam polnud
tähistab impeeriume ehk valitsusi, keda saame tuvastada minevikust.
Miks ma nii ütlen?
Loeme edasi Ilmutuse 17:9: "...mille peal istub naine..."
ehk tal on mõjuvõim kõigi nende impeeriumite üle
"ja on seitse kuningat."
Nii et metsalise seitse pead tähistavad seitset valitsuspositsiooni
või isegi seitset kuningriiki.
Nüüd aga midagi väga olulist.
Johannes annab meile ühe reegli, mille abil mõista ta öeldut,
sest ta ütleb Ilmutuse 17:10: "...viis on langenud."
Kui ta räägib kuningatest,
peab ta silmas kuningriike või kunagi olnud impeeriume,
millest viis on langenud.
Mäletate, kui uurisime Ilmutuse 13. peatükki,
siis ütlesin, et seal mainitu saab hiljem selgemaks.
Nii näemegi nüüd, et "viis kuningat" on langenud.
Kes need on?
Egiptus, Assüüria, Paabel,
meedlased ja pärslased ning kreeklased.
Need on need viis impeeriumi, kes seisid vastu Jumala plaanidele,
kes kiusasid taga juudi rahvast
ja olid kõige vastu, mida Jumal püüdis luua.
Nii on ka nemad need viis, kes on langenud.
Veelkord - Egiptus, Assüüria, Paabel,
meedlased ja pärslased ning kreeklased.
Need viis impeeriumi on juba langenud.
Siis aga on siin öeldud:
"Üks on praegu, teine ei ole veel tulnud"
Kuues, kes on praegu, on Rooma impeerium.
Siinkohal on oluline mõista midagi.
Piibellikult rääkides polnud tol ajal mingit õiget viisi
ühendada omavahel Roomat ja katoliiklust.
See tuli alles 200+ aastat hiljem.
Seega siin käib jutt Rooma impeeriumist.
"Üks on praegu (st Rooma impeerium),
teine (ehk seitsmes) ei ole veel tulnud,
ning kui ta tuleb, siis ta peab jääma üürikeseks ajaks.
Ja metsaline, kes oli ja keda enam ei ole,
see on kaheksas, ja samas üks neist seitsmest"
Miks kaheksas?
Sest 8 tähistab uusi alguseid ja Jumalariiki.
Nii et seitsmes tuleb lühikeseks ajaks,
läheb siis ära
ja tuleb kaheksandana uuesti tagasi, jõudes mingi hetk lõpule,
peale mida rajatakse Jumala Kuningriik.
Nii on ülioluline mõista selle metsalise olemust
ja mõista õigesti lõpuaegu.
Näeme seda kõike lähemalt,
kui jätkame selle teemaga järgmine kord.
Olge rohkesti õnnistatud!
Loodetavasti oli teile tänasest saatest kasu
ja te jagate seda teistegagi.
Aadressilt: www.loveisrael.org
leiate palju teisigi Baruch Kormani artikleid ja saateid.
www.loveisrael.org
Soovides toetada TV7 tööd, võite helistada 900 1770 (hind 10)
või teha pangaülekande, leides me andmed www.tv7.ee
Olge õnnistatud Jeesuse nimel ja Shalom Iisraelist!
Tõlge: Anne-Ly Raukas